## El Consell concedix a Ford una ampliació del termini per a l’adequació de la seua terminal logística al corredor mediterrani

*** La finalitat de les obres és l’adequació de la terminal logística a les condicions que permeten la seua connectivitat amb la infraestructura del corredor mediterrani**

**València.**

El Consell ha aprovat un decret pel qual se li concedix a Ford España una nova ampliació del termini en les obres que està duent a terme en la terminal logística d’Almussafes. Es tracta de diverses actuacions per a adequar la seua connexió i operativitat logística amb el corredor mediterrani.

El nou decret manté l’import de la subvenció, que s’ha anat abonant en successives anualitats des de l’exercici 2016 i que ascendix en conjunt als 10 milions d’euros. El Consell ha tingut en compte que, el 29 de juliol de 2024, Ford España va presentar una sol·licitud per a una nova ampliació del termini amb un nou reajustament d’anualitats, consistent a distribuir la quantia total prevista en estos moments en l’exercici 2025, de 400.000,40 euros, en les anualitats següents: exercici 2025, 0 euros; exercici 2026, 400.000,40 euros.

Considerant que s’ha posat de manifest la necessitat d’introduir modificacions en la norma que regula la subvenció, ampliant el termini d’execució i justificació, i atés l’interés públic, econòmic i social d’esta subvenció, s’ha acceptat per part del Consell modificar aquells aspectes necessaris per al compliment dels objectius proposats.

**El corredor mediterrani**

El projecte d’adaptació i connexió de la terminal logística del parc industrial d’Almussafes al corredor mediterrani constituïx una actuació prioritària per al desenrotllament logístic i econòmic de la Comunitat Valenciana. Situada en un enclavament estratègic, esta terminal es troba en el cor d’una de les àrees industrials més dinàmiques de la regió, caracteritzada per la forta orientació cap a mercats internacionals i per albergar importants clústers empresarials en sectors com l’automoció, l’alimentació, el transport i els productes químics.

A més, la seua ubicació privilegiada i la proximitat que té als principals nucs de comunicació de la Comunitat Valenciana la convertixen en un punt neuràlgic de referència per a l’activitat industrial i logística. La seua integració en el corredor mediterrani permetrà consolidar el transport ferroviari com una alternativa prioritària i sostenible, potenciant el creixement i la competitivitat de les empreses que operen en la terminal.

Esta infraestructura és, a més, l’única d’esta naturalesa en la seua àrea d’influència, la qual cosa reforça el paper essencial que té en la connectivitat regional. La seua posada en marxa està alineada amb els objectius estratègics de la Generalitat, arreplegats en el Pla estratègic de subvencions 2024-2026. Entre estos objectius es troba el suport a la creació i millora d’infraestructures que reforcen la connectivitat dels polígons industrials i els centres logístics de la Comunitat.

Fecha: 26/11/2024